**ერთობლივი განცხადება ჟურნალისტთა უსაფრთხოების შესახებ**

**2022 წლის პრესის თავისუფლების მსოფლიო დღესთან დაკავშირებით**

გამოქვეყნებულია გაეროს გენერალური ასამბლეის, იუნესკოს გენერალური კონფერენციისა და ადამიანის უფლებათა საბჭოს პრეზიდენტების მიერ.

**პუნტა დელ ესტე, ურუგვაი, 2022 წლის 3 მაისი**. დღეს, პრესის თავისუფლების მსოფლიო დღესთან დაკავშირებით, გვსურს კვლავ გავამახვილოთ ყურადღება იმ ფაქტზე, რომ უაღრესად მნიშვნელოვანია ჟურნალისტებსა და მედიის მუშაკებს უზრუმველყოფილი ქონდეთ თავისუფლად, დამოუკიდებლად და უსაფრთხოდ მუშაობის შესაძლებლობა, დაბრკოლებების, მუქარისა თუ ძალადობრივი ანგარიშსწორების გარეშე. ყოველი დღე გვახსენებს, თუ რაოდენ მნიშვნელოვანია მათ მიერ მოწოდებული ინფორმაცია დემოკრატიისთვის, ადამიანის უფლებების ხელშეწყობისა და დაცვისთვის, კორუფციასთან ბრძოლის, მდგრადი განვითარებისა და მსოფლიოში მშვიდობისა და უსაფრთხოების შენარჩუნებისთვის.

ჩვენი ორგანიზაციის შესაბამისი ორგანოების მიერ მიღებულია მრავალი რეზოლუცია, დეკლარაცია და ვალდებულება ჟურნალისტების უსაფრთხოებასთან დაკავშირებით, და მათ შორის გაეროს გენერალური ასამბლეის 2021 წლის რეზოლუცია ჟურნალისტების უსაფრთხოებისა და დაუსჯელობის საკითხის შესახებ (A/RES/76/173), ადამიანის უფლებათა საბჭოს 2020 წლის რეზოლუცია ჟურნალისტების უსაფრთხოების შესახებ (A/HRC/RES/45/18) და 2021 წლის ვინდჰუკ+30 დეკლარაცია ინფორმაციის, როგორც საზოგადოებრივი სიკეთის შესახებ (იუნესკოს გენერალური კონფერენციის რეზოლუცია 41C.41). გარდა ამისა, გაეროს უფრო ფართო სისტემის ფარგლებში შემუშავდა მრავალმხრივი კოორდინაციის მექანიზმი, ცნობილი, როგორც გაეროს სამოქმედო გეგმა ჟურნალისტთა უსაფრთხოებისა და დაუსჯელობის საკითხის შესახებ, რომელიც გაეროს ხელმძღვანელთა მიერ 2012 წელს იქნა დამტკიცებული.

წელს, როდესაც გაეროს სამოქმედო გეგმის მეათე წლისთავს აღვნიშნავთ, მივესალმებით გეგმის განხორციელებაში ბოლო ათწლეულის განმავლობაში მიღწეულ მნიშვნელოვან წინსვლას. ჩვენ მივესალმებით იმ მთავრობებს, რომლებმაც პრიორიტეტად აქციეს ჟურნალისტების უსაფრთხოება, როგორც თავიანთი ქვეყნების შიგნით, ასევე მათ ფარგლებს გარეთ, და ხაზს ვუსვამთ სამოქალაქო საზოგადოების ორგანიზაციების მნიშვნელოვან წვლილს, რომლებიც მზად არიან გააძლიერონ მედიის თავისუფლება და უსაფრთხოება. მიუხედავად ამისა, კვლავაც ძალიან ბევრი პრობლემა გადაუწყვეტელი რჩება, მათ შორის ჟურნალისტების წინააღმდეგ ჩადენილი დანაშაულის დაუსჯელობის მაღალი დონე, დაპატიმრებული ჟურნალისტების რაოდენობის ზრდა და მათ მიმართ სამართლებრივი დევნის გაძლიერება, ონლაინ ძალადობა, თვალთვალის საშუალებების გამოყენება ჟურნალისტური საქმიანობის შეფერხებისთვის, ქალ ჟურნალისტებზე თავდასხმებისა და მშვიდობიან გარემოში მკვლელობების რიცხვის მატება.

ვინაიდან 2030 წლის დღის წესრიგის მდგრადი განვითარების მიზნების მისაღწევად ბოლო ათწლეულში შევდივართ, მნიშვნელოვანია გვახსოვდეს თვითგამოხატვის თავისუფლების, პრესის თავისუფლებისა და ინფორმაციის ხელმისაწვდომობის წვლილი ყველა სხვა უფლების განხორციელებაში, როგორიცაა ხარისხიანი განათლება, სიღარიბის აღმოფხვრა, მართლმსაჯულებისა და ჯანდაცვის ხელმისაწვდომობა.

სწორედ ამიტომ, როდესაც ჩვენ მოუთმენლად ველით კიდევ ერთ ათწლიან წინსვლას ჟურნალისტების უსაფრთხოების, თვითგამოხატვის თავისუფლებისა და ინფორმაციის საყოველთაო ხელმისაწვდომობის დაცვის საქმეში, მოვუწოდებთ წევრ სახელმწიფოებს, გაეროს სისტემას, რეგიონულ ორგანოებს, სამოქალაქო საზოგადოებას, სასამართლო სისტემასა და ყველა დაინტერესებულ მხარეს გააერთიანონ ძალები გაეროს სამოქმედო გეგმის მიზნების მისაღწევად. ამ გეგმის უფრო ეფექტურად განხორციელებასა და მდგრადი განვითარების მიზნების 16.10 ამოცანის შესრულებაზე ერთობლივი მუშაობით, ჩვენ შევძლებთ გავაგრძელოთ უფრო უსაფრთხო და ხელსაყრელი გარემოს შექმნა ჟურნალისტებისა და მედიამუშაკებისთვის და დავიცვათ ყველა მოქალაქის უფლება საიმედო და ხშირად სიცოცხლის გადამრჩენი ინფორმაციის ხელმისაწვდომობაზე.

მისი აღმატებულება, ბატონი აბდულა შაჰიდი

გაეროს გენერალური ასამბლეის პრეზიდენტი

მისი აღმატებულება, ბატონი სანტიაგო ირაზაბალ მორაუ

იუნესკოს გენერალური კონფერენციის პრეზიდენტი

მისი აღმატებულება, ბატონი ფედერიკო ვილეგასი

ადამიანის უფლებათა საბჭოს თავმჯდომარე